**Kétoldalú gazdasági kapcsolatok**

2012. február-március

**Hivatalos látogatások, események**

2012. február 13-16. között Hidvéghi Balázs külgazdaságért és nemzetközi ügyekért felelős helyettes államtitkár hivatalos látogatást tett **Dél-Koreában**, ahol társelnökként részt vett a Magyar-Dél-Koreai GVB Ipari Albizottságának 4. ülésén, befektetői szemináriumon tartott előadást, partnerminisztériumi, intézményi, valamint befektetői tárgyalásokat folytatott.

2011. február 17-én Dr. Cséfalvay Zoltán parlamenti és gazdaságstratégiáért felelős államtitkár megbeszélést folytatott a **lengyel** Gazdasági Minisztérium kétoldalú kapcsolatokért, kereskedelempolitikáért és befektetés-ösztönzésért felelős helyettes államtitkárával, Ilona Antoniszyn-Klikkel. A megbeszélés egyik fő témája a szabadalmi törvénytervezet európai jogalkotási folyamata volt.

2012. február 22-én Hidvéghi Balázs külgazdaságért és nemzetközi ügyekért felelős helyettes államtitkár Dr. Erika Teoman-Brenner **osztrák** kereskedelmi tanácsos asszonnyal és Michael Löwy úrral, az Osztrák Gyáriparosok Szövetsége nemzetközi igazgatójával az osztrák-magyar gazdasági kapcsolatokról, az együttműködés lehetőségeiről folytatott megbeszélést.

2012. február 22-28. között Fekete Gábor KIM helyettes államtitkár látogatást tett **Vietnamban**, ahol egyebek között a kötött segélyhitel témakörében is megbeszéléseket folytatott partnereivel.

2012. február 9-10-én Kijevben tartotta soron következő ülését a **magyar-ukrán** légügyi munkacsoport. A légügyi hatóságok vezetői megállapodtak a kétoldalú légiforgalom szinte teljes liberalizálásban - a Kijev-Budapest és az Ogyessza-Budapest útvonalak kivételével minden vonalon feloldásra kerültek a korlátozások a személyszállító és az all-cargo járatok esetében is. A Kijev-Budapest és az Ogyessza-Budapest vonalakon a felek levélváltással dönthetnek a frekvenciaszám növeléséről. Az ukrán fél két repülőtér – Lvov és Donyeck – esetében hozzájárult, hogy egy esetleges magyar fuvarozó az ukrán repülőteret közbenső leszállóhelyként használja, és a repülőtér, illetve a harmadik országban lévő repülőtér közötti viszonylatban jegyértékesítést végezzen. A magyar fél ugyanilyen jogokat ajánlott fel egy esetleges ukrán fuvarozó részére Sármellék és Debrecen vonatkozásában.

2012. március 8-án Schmitt Pál köztársasági elnök közös programot bonyolított le Danilo Türk **szlovén** államfővel a vas megyei Szentgotthárdon és a szlovéniai Muravidéken. A két államfő programja között szerepelt többek között a részvétel a szlovéniai magyar és a magyarországi szlovén nemzetiség szervezetei együttműködési megállapodásának aláírásán, valamint a magyar-szlovén üzleti fórum megnyitása.

2012. március 20-án Hidvéghi Balázs külgazdaságért és nemzetközi ügyekért felelős helyettes államtitkár Dr. Michael Zimmermann **osztrák** nagykövettel az osztrák-magyar gazdasági kapcsolatokról, az aktuális osztrák problémafelvetésekről, valamint a jövőbeni együttműködés lehetőségeiről folytatott megbeszélést.

2012. március 22-én Horst Seehofer **bajor** miniszterelnök meghívására Münchenbe látogatott Orbán Viktor miniszterelnök. A látogatás során Miniszterelnök úr megbeszélést folytatott Markus Söder pénzügyminiszterrel, az AUDI és a Siemens legfelsőbb vezetőivel, és „Magyarország megújulása és az európai gazdasági fordulat” címmel előadást tartott a Bajor Gazdasági Társaság által szervezett fórumon.

2012. március 22-23-án Schmitt Pál köztársasági elnök hivatalos látogatáson fogadta Bronislaw Komorowski **lengyel** köztársasági elnököt. A látogatás elsődleges célja a magyar-lengyel barátság napjának közös megünneplése volt.

2012. március 23-án Hidvéghi Balázs külgazdaságért és nemzetközi ügyekért felelős helyettes államtitkár Ilona Antoniszyn-Klikkel, a **lengyel** Gazdasági Minisztérium kétoldalú kapcsolatokért, kereskedelempolitikáért és befektetés-ösztönzésért felelős helyettes államtitkárával a lengyel-magyar gazdasági kapcsolatokról, valamint a jövőbeni együttműködés lehetőségeiről folytatott megbeszélést.

2012. március 25-26-án Dr. Cséfalvay Zoltán parlamenti és gazdaságstratégiáért felelős államtitkár megbeszélést folytatott **Lengyelországban** a kutatás-fejlesztési európai tárgyalások kapcsán kialakítandó közös álláspontról Barbara Kudrycka Kutatásért és Felsőoktatásért felelős miniszter asszonnyal.

2012. március 28-30. között Budapestre látogatott dr. Milorad Katnic **montenegrói** pénzügyminiszter, aki tárgyalt Pleschinger Gyula úrral, az NGM adó-és pénzügyekért felelős államtitkárával, a Külügyminisztériumban fogadta őt Németh Zsolt parlamenti államtitkár. A program keretében 2012. március 29-én Katnić miniszter az NGM-ben találkozott a Montenegró iránt érdeklődő magyar üzleti körök képviselőivel. A találkozó jelentős érdeklődés mellett zajlott: 73 magyar résztvevő regisztrált. A magyar-montenegrói üzleti fórumot Hidvéghi Balázs, az NGM külgazdaságért és nemzetközi ügyekért felelős helyettes államtitkára nyitotta meg, aki köszöntőjében tájékoztatást adott a kétoldalú gazdasági kapcsolatok alakulásáról, méltatta azok dinamikáját, továbbá felvázolta az együttműködés fejlesztésének fő irányait. Milorad Katnic Montenegró gazdaságáról, országa üzleti és befektetési lehetőségeiről tartott előadást.

Az indonéz beruházásokat koordináló hivatal (BKPM) alelnökének vezetésével hivatalos delegáció tett látogatást Magyarországon a külföldi vállalatok működésének tanulmányozása céljából. Az NGM Befektetési Főosztálya, a HITA és az MKIK, ill. a Magyar-Indonéz Üzleti Tanács március 28-án egy találkozó keretében adott tájékoztatást a külföldi befektetéseket segítő politikájáról és a lehetséges együttműködés főbb területeiről.

**Üzletember találkozók, rendezvények**

2012. február 23-án a **Joint Venture Szövetség Tőkeexport Bizottság**ának ülésén, Karagics Dusko Külgazdasági Szakdiplomata előadást tartott a szerbiai üzleti és befektetési lehetőségekről. A JVSZ Tőkeexport Bizottsága 2012 szeptemberében látogatást tervez Szerbiába.

Február 25-április 1.között zajlott **Spanyolország**ban az El Corte Inglés 76 áruházában az Európai Élelmiszerek Vására akció, amelyen a magyar termékekközül a Pick szalámi és a füstölt parenyica sajt került árusításra.

**Bulgária** 10. alkalommal vett részt Budapesten a 2012. március 1-4. között megrendezésre került nemzetközi turisztikai szakkiállításon. Idén a hangsúlyt az aktív életmódra és a sportturizmusra helyezték, valamint külön olimpiai pavilonban mutattak be 30 sportágat. A bolgár részvételt a Gazdasági Minisztérium szervezte.

2012. március 5-9. között a HITA támogatásával 8 magyarországi cég vett részt a **szkopjei nemzetközi építőipari vásár**on.

* A 2012. március 20-24. között megtartott **budvai Nemzetközi Élelmiszeripai Kiállításon** és vásáron a HITA támogatásával 10 magyarországi cég vett részt.
* 2012. március 26-27-én került sor **Bécsben** a Praxistage információs-technológiai szakmai rendezvényre, amelyen előadást tartottak a magyarországi FreeSoft és QualySoft cégek képviselői, valamint a panelbeszélgetésen részt vett Magyarország bécsi nagykövete is.

A HITA 6 magyar védelmi-technikai vállalat, illetve az NGM képviselőivel jelent meg az **indiai Defexpo** 2012 védelmi ipari kiállításon március 29. és április 1. között. A HITA által szervezett nemzeti standot meglátogatta India védelmi minisztere, A. K. Antony is.

2012. március 29-én került sor Budapesten az EURES-T Pannónia éves **magyar-osztrák** munkaerő-piaci konferenciájára, amelynek középpontjában a 2011-es év osztrák - magyar munkaerő-piaci nyitását követő változások elemzése, a munkaerő-piacot érintő hatások vizsgálata, valamint az osztrák-magyar együttműködési lehetőségek áttekintése és megvitatása álltak.

* A **dél-afrikai** Fokvárosban V4 Trade and Investment Szeminárium keretében magyar befektetési és üzleti környezetet bemutató előadásra került sor a pretoriai külgazdasági iroda közreműködésével.
* A pretoriai külgazdasági iroda kezdeményezésére március 30-án Autóipari Üzleti Hét kezdődött a **dél-afrikai** NAAMSA (National Association of Automobile Manufacturers of South Africa), a NAACAM (National Association of Automotive Component and Allied Manufacturers), ill. a MAJOSZ (Magyar Járműalkatrészgyártók Országos Szövetsége) részvételével Budapesten. A rendezvény a két ország hosszútávú járműipari együttműködésének első állomása.

**Felhívások, tájékoztatás**

Az Európai Unió **Gateway to Japan** exportpromóciós projektjére 2012. május 8-ig az építőipari technológia területén működő cégek jelentkezhetnek. A program 2012. szeptember 24-28 között kerül megrendezésre Tokióban. A résztvevő vállalatok számára a tokiói szállás, kiállítás, tolmácsolás és az üzleti tárgyalások szervezésének költségét uniós forrásból fizetik. [http://www.eu-gateway.eu/userfiles /file/BMPs%202012/Business%20Mission%20Programe%20Construction%20Japan%202012.pdf](http://www.eu-gateway.eu/userfiles%20/file/BMPs%202012/Business%20Mission%20Programe%20Construction%20Japan%202012.pdf)

Az Európai Bizottság kis és középvállalkozások számára 2012 novemberétől 4-5 hetes tréning programot szervez. A Bizottság havi ösztöndíjat folyósít a program során (2200 euro/hó).

Jelentkezési határidő: 2012. május 31. Bővebb információ és jelentkezés: EU ETP, <http://www.euetp.eu/>

Az Európai Unió Gateway to Japan exportpromóciós projektjére 2012. június 4-ig Interior Design kategóriában várják a cégek jelentkezését az október 29 - november 2 között megrendezésre kerülő programon. [http://www.eu-gateway.eu/userfiles/file/ BMPs%202012/ID%20Japan%20%202012%20Business%20Mission%20Programme.pdf](http://www.eu-gateway.eu/userfiles/file/%20BMPs%202012/ID%20Japan%20%202012%20Business%20Mission%20Programme.pdf)

A **dél-kóreai** Daejeon Food & Wine Fest (október 12-15) szervezői ingyenes standot bocsátanak magyar borkiállító rendelkezésére.

Magyarország ingyenes standot kap a Dél-Koreában június 5-8. között megrendezésre kerülő Tea World kiállításon.

Az **oroszországi** Szverdlovszk megyében lakóparkok építésére keresnek befektetőket és kivitelezőket. A projekt számára a Jekatyerinburg városa kedvezményes áron ad területet.

A **Bosznia**i Szerb Köztársaságban megkezdődött az 1983-ban üzembe lépett Gackoi Hőerőmű rekonstrukciója, ennek kapcsán több tendert írnak ki a kémény csövekre, kazánra, tartalék alkatrészekre, szerelési anyagokra. A felújítás teljes költsége 20 millió BAM.

A **török** hatóságok a 2011 december elején életbe léptetett magyarországi élőállat import felfüggesztését 2012. február 2-án visszavonták, így elhárult az akadály a magyar élőállat törökországi exportja elől.

* **Kuvait** várhatóan április folyamán teszi közzé a Kuvaiti Nemzetközi Reptér II. termináljának pályázati felhívását. Az új terminál, mely évente 25 millió utas fogadására lesz alkalmas, elkészülési határideje 2016. A beruházás értéke 3,2 Mrd USD. Az első fázisban a tervezésre és egyéb konzultációs munkálatokra írják ki a pályázatokat, míg a második fázisban a kivitelezéssel kapcsolatos tenderek szerepelnek majd, ezt jövő év közepére tervezik. A fővállalkozó kijelölése után számos magyar cégnek kínálkozhat lehetőség a projektben való részvételre alvállalkozóként.
* **Katar** áprilisban kezdi közzétenni az Integrált Vasúti Projekt első szakaszának pályázati felhívásait. A 2022-re tervezett, összesen 213 km hosszú metróépítési - 35 milliárd USD költségvetésű projekt négy metróvonalat, egy villamos vonalat és számos automatizált elővárosi vonalat foglal magában. A Katari Integrált Vasúti Projekt szerves részét képzi majd a 2017-re tervezett, 6 Öböl-tagállamot összekötő gyorsvasútnak A vasútépítési projektben részvételi lehetőség van alvállalkozóként a következő területeken: tervezés, mérnöki szolgáltatások, gépészet-szerelés, acél- és fémszerkezetgyártás, magasépítés, mélyépítés és hídépítés.

**Vállalati hírek**

A görög privatizációs listán is előkelő helyen szereplő egyik vezető nagyvállalat, az olaj- és gáziparban érintett Hellenic Petroleum S.A. első „kérői” között van a magyar MOL. A Hellenic Petroleum iránt érdeklődik az orosz GAZPROM is.

Az írtulajdonban lévő **Pannon Etanol Kft**. magyarországi kukorica alapú bioetanol beruházásai közül a dunaföldvári gyár avatása, valamint a mohácsi üzem alapkőletétele 2012 májusában esedékes. A dunaföldvári gyárban a termelés március végén indult. Ezen felül Vukováron és Romániában terveznek újabb kukorica alapú bioetenol üzemeket létesíteni magyar kukorica alapanyagra építve.

A Magyarországon is aktívan jelen lévő holland **Tebodin** mérnöki irodát (éves árbevétele 210 millió EUR) a tulajdonos BAM (Hollandia legnagyobb építőipari vállalata) eladta a német Bilfinger Bergernek.

A Magyarországon jelentős befektető amerikai **Sara Lee** élelmiszeripari csoport külön választja a holland **Douwe Egberts** leányvállalatát, központját Amsterdamba helyezik és részvényeit bevezetik az amsterdami tőzsdére. Elemzők a kávé és tea termékekkel foglalkozó Douwe Egberts értékét 4 Mrd EUR-ra értékelik. A cégcsoportból az amerikai kávé szegmens is a holland cég alá kerül.